《答仁表贤友》
明代·唐桂芳

我学二之中，寸寸不得上。十年慕道心，望洋空惆怅。

刻楮不胜劳，射工辄抱恙。至今衰迟姿，白发成老状。

早交槐堂仙，家世出忠壮。相传好诗章，未读已倾仰。

犹思西湖游，千金购朱舫。荷盘擎露珠，风侧泻银浪。

惜无杜陵狂，顾欲铲群嶂。欲问当时踪，奈少大父行。

青楼插酒旗，处处贷新酿。一曲一疋绫，吴歈发高唱。

可怜干戈区，将军坐武帐。滔滔日夜流，谁为百川障。

莫怪痴儿痴，恁使放翁放。如何唐儒宗，呶呶作辩谤。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。